19.4.2023
SK
Úradný vestník Európskej únie
L 104/35
SYSTÉM REZERVÁCIE (EARMARKING)
V prvom rade sa predpokladá sa, že obchody sa vykonávajú v národnej centrálnej banke (NCB) pomocou systému, v ktorom sú podkladové aktíva rezervované pre každý obchod.
Oceňovanie aktív mobilizovaných ako zábezpeka sa uskutočňuje denne.
Spôsob kontroly rizika možno opísať takto (pozri tiež v tabuľku 2):
1.
Dňa 21. septembra 2022 zmluvná strana uskutoční s národnou centrálnou bankou transakciu požičiavania so zábezpekou, v ktorej centrálna banka príjme aktíva A za 50,6 miliónov EUR.
Aktívum A je krytý dlhopis s pevným kupónom so splatnosťou 21. decembra 2026 a pridelený k stupňu kreditnej kvality 1-2.
Má teda zostatkovú splatnosť štyri roky, preto si vyžaduje oceňovaciu zrážku vo výške 2,5 %.
Trhová cena aktíva A na jeho referenčnom trhu je v ten deň 101,61 %, v čom je zahrnutý aj alikvotný úrok z kupónu.
Od zmluvnej strany sa vyžaduje, aby dodala aktíva A v objeme, ktorý po odpočítaní oceňovacej zrážky 2,5 % presahuje pridelený objem 50 miliónov EUR.
Zmluvná strana preto dodá aktívum A v menovitej hodnote 50,6 miliónov EUR, ktorého trhová hodnota v ten deň upravená oceňovacou zrážkou predstavuje 50 129 294 EUR.
2.
Dňa 22. septembra 2022 zmluvná strana uzavrie s národnou centrálnou bankou dohodu o spätnom odkúpení, v ktorej centrálna banka nakúpi aktíva A za 21 mil.
EUR (trhová cena 101,21 %, oceňovacia zrážka 2,5 %) a aktíva B za 25 mil.
EUR (trhová cena 98,62 %).
Aktívum B je dlhopis ústrednej štátnej správy s kupónom určeným pohyblivou úrokovou sadzbou a pridelený k stupňu kreditnej kvality 1-2, na ktorý sa uplatňuje oceňovacia zrážka 1,5 %.
Trhová hodnota aktíva A a aktíva B v ten deň upravená oceňovacou zrážkou predstavuje 45 007 923 EUR, to znamená, že presahuje požadovanú sumu 45 000 000 EUR.
3.
Dňa 22. septembra 2022 sú podkladové aktíva hlavnej refinančnej operácie začatej 21. septembra 2022 precenené.
Pri trhovej cene 101,21 % je trhová cena aktíva A upravená oceňovacou zrážkou ešte vždy v medziach dolnej a hornej hraničnej úrovne.
Pôvodne mobilizovaná zábezpeka sa teda považuje za dostatočnú na zabezpečenie prideleného pôvodného objemu likvidity, ako aj alikvotného úroku vo výške 1 736 EUR.
4.
Dňa 23. septembra 2022 sa podkladové aktíva precenia: trhová cena aktíva A bude 99,50 % a aktíva B 97,95 %.
Alikvotný úrok je 3 472 EUR z hlavnej refinančnej operácie začatej 21. septembra 2022 a 1 563 EUR z dlhodobejšej refinančnej operácie začatej 22. septembra 2022.
V dôsledku toho trhová hodnota aktíva A v rámci prvej transakcie upravená oceňovacou zrážkou klesne pod hodnotu transakcie, t. j. dodanú likviditu a alikvotný úrok, o 915 147 EUR, ale tiež pod dolnú hraničnú úroveň 49 753 455 EUR.
Zmluvná strana dodá aktívum A v menovitej hodnote 950 000 EUR, čo po odpočítaní oceňovacej zrážky 2,5 % z trhovej ceny 99,50 % obnoví dostatočné zabezpečenie.
Národné centrálne banky môžu uskutočňovať výzvy na dodatočné vyrovnanie v hotovosti, a nie v cenných papieroch.
Výzva na dodatočné vyrovnanie sa vyžaduje aj v druhom obchode, pretože trhová cena podkladových aktív použitých v obchode upravená oceňovacou zrážkou (44 492 813 EUR) je pod dolnou hraničnou úrovňou (44 776 555 EUR).
Zmluvná strana preto dodá aktívum B v hodnote 550 000 EUR s upravenou trhovou hodnotou 530 644 EUR.
5.
Dňa 26. septembra 2022 dôjde k preceneniu podkladových aktív, z ktorého nevyplýva potreba výzvy na dodatočné vyrovnanie pre obchody uzavreté 21. a 22. septembra 2022.
Dňa 27. septembra 2022 precenenie podkladových aktív dlhodobej refinančnej operácie, ktorá sa začala 22. septembra 2022, ukáže, že trhová hodnota dodaných aktív upravená oceňovacou zrážkou prevyšuje hornú hraničnú úroveň, v dôsledku čoho národná centrálna banka zmluvnej strane vráti aktívum B v menovitej hodnote 300 000 EUR.
Ak by mala národná centrálna banka v súvislosti s druhou transakciou vyplatiť zmluvnej strane maržu, táto by v určitých prípadoch mohla byť vyrovnaná maržou, ktorú zmluvná strana uhradila národnej centrálnej banke v súvislosti s prvou transakciou.
V dôsledku toho by sa uskutočnilo iba jedno vyrovnanie marže.
6.
Dňa 28. septembra 2022 zmluvná strana splatí likviditu dodanú v rámci hlavnej refinančnej operácie začatej 21. septembra 2022 vrátane alikvotného úroku 12 153 EUR.
Národná centrálna banka vráti aktívum A v menovitej hodnote 51 550 000 EUR.